
[bookmark: _Hlk161386401]KLASA: 007-04/26-01/4
URBROJ: 2186-1-26-02-26-2
Varaždin, 20. ožujka 2026. godine
Z A P I S N I K
Sa 5. sjednice Upravnog vijeća Ljekarne Varaždinske županije (dalje u tekstu: Upravno vijeće), održane dana 20. ožujka 2026. godine s početkom u 7:00 sati.
Predsjednica Upravnog vijeća pozdravlja prisutne članove te sukladno članku 13. Poslovnika o radu Upravnog vijeća zaključuje da su sjednici Upravnog vijeća nazočni članovi:
1. Andreja Tomašek, predstavnica osnivača, predsjednica Upravnog vijeća,
1. Krešimir Grđan, predstavnik osnivača,
1. Maja Hrešć, predstavnica osnivača,
1. Draženka Vincek Mišak, predstavnica radnika visokoškolske spreme,
1. Maja Jagec, predstavnica radnika,
Predsjednica utvrđuje kako postoji kvorum za pravovaljano odlučivanje Upravnog vijeća,
Predsjednica Upravnog vijeća konstatira da su sjednici nazočni ravnatelj Ustanove Mirko Magić,  zamjenica ravnatelja mr.sci. Maja Šegović, predsjednica Stručnog vijeća Ustanove Slavica Čelar, voditeljica računovodstva Ustanove gđa Vlasta Tuđa, i zapisničar i savjetnik (pravnik) Matija Hlad.
Predsjednica daje na raspravu predloženi dnevni red:
1. [bookmark: _Hlk192673251]Verifikacija Zapisnika sa 4. sjednice Upravnog vijeća od 25. veljače 2026. godine
Referent: Andreja Tomašek, predsjednica Upravnog vijeća
2. Donošenje Odluke o prihvaćanju Financijskog izvješća o poslovanju Ljekarne Varaždinske županije za razdoblje od 1. siječnja 2026. godine do 31. siječnja 2026. godine 
Referent: Vlasta Tuđa, voditeljica računovodstva
3. Donošenje Odluke o zahtjevu za produljenjem Ugovora o zakupu sa zakupnicom Biserkom Herenčić, mag.pharm. (prostorije Ljekarne Biserka Herenčić, Vinogradska 1, Ludbreg)
Referent: Mirko Magić, ravnatelj
4. Donošenje Odluke o preuzimanju Ljekarne Biserka Herenčić, Vinogradska 1, Ludbreg
Referent: Mirko Magić, ravnatelj
5. Donošenje Odluke o povećanju osnovice za obračun plaća Ljekarne Varaždinske županije
Referent: Mirko Magić, ravnatelj
6. Obavijest o javnoj nabavi automatiziranog skladišta za Ljekarnu Ivanec
Referent: Matija Hlad, mag.iur., savjetnik (pravnik)
Predloženi dnevni red je prihvaćen jednoglasno.
TOČKA 1. DNEVNOG REDA
Verifikacija Zapisnika sa 4. sjednice Upravnog vijeća od 25. veljače 2026. godine
Referent: Andreja Tomašek, predsjednica Upravnog vijeća
	Predsjednica poziva članove da iznesu primjedbe. 
Predsjednica zatvara raspravu te otvara glasovanje.
Zapisnik sa 4. sjednice je verificiran jednoglasno.
TOČKA 2. DNEVNOG REDA
Donošenje Odluke o prihvaćanju Financijskog izvješća o poslovanju Ljekarne Varaždinske županije za razdoblje od 1. siječnja 2026. godine do 31. siječnja 2026. godine
Referent: Vlasta Tuđa, voditeljica računovodstva
Predsjednica daje riječ gđi Vlasti Tuđi, koja će referirati toč 2. dnevnog reda. 
Financijsko izvješće Ljekarne Varaždinske županije za razdoblje 01.01. – 31.01.2026.  godine sastavljeno je prema odredbama Zakona o računovodstvu  i primjenom Hrvatskih standarda financijskog izvještavanja. 
Iz dostavljenih podataka vidljivo je da su ostvareni: 
Ukupni prihodi                             	2.126.015,77 €
Ukupni rashodi                             	2.019.763,26 €
Višak prihoda nad rashodima         	   106.252,51 €			
U usporedbi s istim razdobljem prethodne godine, ukupni prihodi veći su za 7,92% dok su ukupni rashodi veći za 6,75 %. U siječnju ove godine u sastavu Ljekarne Varaždinske županije počela je poslovati ljekarna u Jalžabetu tako da trenutno imamo 20 ljekarničkih jedinica. U istom mjesecu prošle godine bilo ih je 18.
Na kraju siječnja 2026. godine broj zaposlenih je 85, a u istom periodu prethodne godine bilo je 89 zaposlenih.
Predsjednica se zahvaljuje i otvara raspravu.
Draženka Vincek Mišak pita na što se odnosi minus u ugovorima o poslovnoj suradnji, na što voditeljica računovodstva govori kako se pogrešno izdala faktura.
Draženka Vincek Mišak pita na što se odnosi trošak intelektualnih usluga, na što voditeljica računovodstva odgovara kako su to licence za ADIVA-u. 
Ravnatelj navodi kako prihodi rastu i da su siječanj i veljača uvijek najslabiji mjeseci u godini. Navodi kako je godina dobro krenula ali da su potraživanja prema HZZO velika, no i to se popravlja. 
Predsjednica zatvara raspravu i daje točku na glasanje.
Upravno vijeće jednoglasno donosi Odluku o prihvaćanju Financijskog izvješća o poslovanju Ljekarne Varaždinske županije za razdoblje od 1. siječnja 2025. godine do 31. siječnja 2026. godine.
TOČKA 3. DNEVNOG REDA
Donošenje Odluke o zahtjevu za produljenjem Ugovora o zakupu sa zakupnicom Biserkom Herenčić, mag.pharm. (prostorije Ljekarne Biserka Herenčić, Vinogradska 1, Ludbreg)
Referent: Mirko Magić, ravnatelj
	Predsjednica poziva referenta da izloži točku dnevnog reda.
Ravnatelj navodi kako je magistra Biserka Herenčić podnijela zahtjev za produljenjem ugovora o zakupu. Prijedlog je da se ne produlji zakup i da mi možemo preuzeti ljekarnu sa preuzetim magistrima farmacije (4) i farmaceutskim tehničarima (4). Također, postoji mogućnost kombiniranja kadra i radnog vremena sa postojećom ljekarnom Ludbreg.
Predsjednica se zahvaljuje i otvara raspravu.
Draženka Vincek Mišak postavlja pitanje zašto je magistri Štorgi na prošloj sjednici produljen ugovor o zakupu a magistri Herenčić sada ne. 
Ravnatelj navodi kako uz magistru Štorgu radi njezina kćer magistra Greta Štorga i kako ni jedne ne bi potpisale ugovor o radu s nama i da u tom slučaju nebi imali ljude za Ljekarnu Novi Marof. Navodi i kako magistri Štorgi nismo produljili ugovor na 3 godine nego na 1 godinu. 
Draženka Vincek Mišak navodi kako je ovo pretpostavka da bi preuzeli 3 magistre farmacije iz Ljekarne Herenčić. 
Ravnatelj navodi kako to nije sigurno ali da je za očekivati da će prijeći kod nas.
Draženka Vincek Mišak postavlja pitanje pravniku da li ova odluka otvara magistri Herenčić prostora za sudsku zaštitu.
Pravnik odgovara kako smo u studenome 2024. godine potpisali nove ugovore o zakupu sa dotadašnjim zakupnicama nakon što su ravnatelj i Osnivač obaviješteni o stajalištu sudske prakse glede odbijanja produljenja trajanja ugovora o zakupu od strane županijskih i gradskih ljekarni. Pravnik navodi kako su odredbe Zakona o zdravstvenoj zaštiti, a pogotovo čl. 67. st. 2. i čl. 261., koji uređuju pravo na obavljanje privatne prakse zdravstvenih radnika u zakupljenim prostorima. 
Draženka Vincek Mišak navodi kako sada postoje dvostruki kriteriji kod odlučivanju o zakupu.
Ravnatelj navodi kako sudovi mogu odlučiti svakako i kako bi magistra Herenčić do prestanka trajanja ugovora o zakupu trebala podnijeti zahtjev Ministarstvu zdravstva radi produljenja rada. Ravnatelj navodi i kako je magistra Herenčić u tih 20 godina rada mogla izgraditi prostor gdje bi obavljala ljekarničku djelatnost. Mi možemo od 23. rujna 2026. godine ići renovirati prostor na 6 mjeseci. Također navodi kako je naše pravo da ne produljimo ugovor o zakupu i da nastavimo rad u našem prostoru.
Predsjednica postavlja pitanje da li je netko razgovarao sa trenutnim zdravstvenim radnicima kod magistre Herenčić na što ravnatelj odgovara kako je ova točka dnevnog reda početak i da će razgovarati u što skorijem roku. Ravnatelj navodi da je magistra Herenčić prije 6 mjeseeci govorila kako neće nastaviti a sada je promijenila odluku. 
Draženka Vincek Mišak navodi kako je problem u tome da se jednoj zakupnici produljuje ugovor a drugoj ne na što ravnatelj i Maja Hrešć odgovaraju da se tu radi o dvije različite stvari.
Predsjednica zatvara raspravu i daje točku dnevnog reda na glasanje.
Upravno vijeće donosi Odluku o odbijanju zahtjeva za produljenjem Ugovora o zakupu sa zakupnicom Biserkom Herenčić, mag.pharm. (prostorije Ljekarne Biserka Herenčić, Vinogradska 1, Ludbreg) s 4 glasa „ZA“ i jednim „PROTIV“.
TOČKA 4. DNEVNOG REDA
Donošenje Odluke o preuzimanju Ljekarne Biserka Herenčić, Vinogradska 1, Ludbreg
Referent: Mirko Magić, ravnatelj
	Predsjednica poziva referenta da izloži točku dnevnog reda.
Ravnatelj navodi kako je ova točka nastavak na prethodnu i da ova odluka mora ići u prilog zahtjevu Ministarstvu zdravstva radi nastavka djelatnosti u novoj ljekarni u Ludbregu.
Predsjednica se zahvaljuje i otvara raspravu.
Draženka Vincek Mišak postavlja pitanje pravniku zašto je na prošloj sjednici bila samo odluka o produljenju zakupa a sada su dvije odluke, na što pravnik odgovara kako prvo moramo utvrditi da ugovor o zakupu prestaje i tek tada donijeti odluku o vraćanju ljekarne Herenčić u sustav Ustanove.
Ravnatelj navodi kako treba dopuniti prijedlog odluke u dijelu preuzimanja zdravstvenih radnika sa 4 magistra farmacije i 4 farmaceutska tehničara.
Predsjednica zatvara raspravu i daje točku na glasanje.
Upravno vijeće donosi Odluku o preuzimanju Ljekarne Biserka Herenčić, Vinogradska 1, Ludbreg s 4 glasa „ZA“ i jednim glasom „SUZDRŽAN“.

TOČKA 5. DNEVNOG REDA
[bookmark: _Hlk226103063]Donošenje Odluke o povećanju osnovice za obračun plaća Ljekarne Varaždinske županije
Referent: Mirko Magić, ravnatelj
	Predsjednica poziva referenta da izloži točku dnevnog reda.
Ravnatelj navodi kako je dobio suglasnost Osnivača da podigne plaće svih radnika Ustanova za 10 posto povećanjem osnovice za obračun plaća, točnije na 1.116,50 € za mjesec travanj. 
	Nakon izlaganja predsjednica otvara raspravu.
	Slavica Čelar postavlja pitanje što će biti sa nagradom radnicima u visini od 100,00 € mjesečno na što ravnatelj odgovara da to ostaje.
	Vlasta Tuđa, voditeljica računovodstva, postavlja pitanje da li to znači da ćemo mijenjati osnovicu za obračun plaće, na što ravnatelj odgovara potvrdno.
	Vlasta Tuđa postavlja pitanje da li mi to smijemo, na što ravnatelj odgovora potvrdno i da je jučer bila na sastanku voditeljica revizije Osnivača koja je rekla da se slobodno mijenja. 
	Predsjednica pita koliko se na kraju povećavaju plaće na što ravnatelj odgovara da 10 %. 
	Predsjednica postavlja pitanje pravniku da li je odluka zakonita na što pravnik Matija Hlad odgovara kako je izradio prijedlog odluke prema uputi ravnatelja i da smatra kako je odluka usuglašena između ravnatelja i Osnivača. 
	Ravnatelj navodi kako će se predmetna odluka dostaviti Osnivaču radi pribavljanja suglasnosti.
	Krešimir Grđan navodi kako je očito da voditeljica računovodstva Vlasta Tuđa, i pravnik Matija Hlad, nisu suglasni sa donošenjem ove odluke te napominje kako smo se trebali pripremiti za ovu sjednicu na način da se provjeri je li uopće odluka zakonita. Napominje i pravniku Matiji Hladu da predsjednici treba odgovoriti nedvosmisleno, odnosno da li je odluka zakonita ili protuzakonita.
	Pravnik Matija Hlad se očituje na način da je prilikom izrade prijedloga odluke dostavio svoje očitovanje ravnatelju u kojem je izrazio neslaganje sa donošenjem predmetne odluke iz razloga što je osnovica za obračun plaće u javnim službama, sukladno odredbama čl. 53. Temeljnog kolektivnog ugovora za zaposlenike u javnim službama, utvrđena dogovorom između Sindikata i Vlade RH, a podredno Odlukom Vlade RH ukoliko se ne postigne dogovor. 
Ravnatelj navodi kako je razgovarao sa otprilike 15 ravnatelja pri čemu je došao do saznanja da svaka ustanova ima svoj način rješavanja problematike, neke imaju stimulaciju, neke imaju povećanje osnovice. Navodi da je problem samo kad je propisani koeficijent radnog mjesta manji od propisanog a potom povećan, te da nije problem kada se poveća osnovica za obračun plaće. 
Predsjednica navodi da definitivno podržava povećanje plaće te se nada da sve ostalo ostaje kako ravnatelj navodi. 
Krešimir Grđan navodi da se slaže s navedenim kako predmetna odluka ne bi trebala čekati sljedeću sjednicu. Navodi kako se članovi vijeća nisu stigli baviti zakonitošću odluke te će donijeti odluku na temelju ravnateljevih navoda.
Maja Jagec dodaje kako su koeficijenti farmaceutskih tehničara najniži u ustanovi te gledajući usporedno sa koeficijentima bolničkih tehničara su također premali. 
Predsjednica navodi kako su Sindikati prilikom pregovora izračunali koeficijent dodavši 14 % dodatka za plaću u koeficijent koji je na kraju ispao malen. Na temelju toga podnijet će se dopis Ministarstvu zdravstva RH iz razloga što je to problem općenito na primarnoj razini, konkretno da se izjednače svi koeficijenti tehničara u zdravstvu.
Predsjednica zatvara raspravu i daje točku na glasanje.
Upravno vijeće jednoglasno donosi Odluku o povećanju osnovice za obračun plaće u Ljekarni Varaždinske županije.

Za točku razno nema prijavljenih.

	Zapisničar:
Matija Hlad, mag.iur.
	Predsjednica Upravnog vijeća
Ljekarne Varaždinske županije
Andreja Tomašek

